《初夏登北山》
宋代·卫宗武

春山如佳人，形色丽而秀。
兹来怅非时，已入朱明候。
片红飞不留，万绿新改旧。
接茵芳草蔓，偃盖古木茂。
黛鬟临水镜，一色净无垢。
戛然鸣声幽，雅弄出禽口。
得閒此夷犹，不觉留滞久。
一叶泛澄川，萦因历农亩。
决渠散青秧，耕夫类成偶。
舍舟挟短筇，崎岖度重阜。
野芳气如兰，冉冉袭襟袖。
逶迤穷山椒，寸怀纳宇宙。
川原浩无涯，万象皆我有。
沧溟杳渺间，云梦吞八九。
昌黎开衡云，羊公登岘首。
顾我凡陋资，视此亦培塿。
虽然形气殊，兴趣无异否。
独嗟今昔殊，人事有迁贸。
而我老无闻，将与草木朽。
陟巘复降原，玄庐新结构。
伊傅不可怀，松乔以为友。
不死非所求，姑以佚吾寿。

作者简介：卫宗武约公元？年至一二八九年字洪父，（一作淇父）自号九山，嘉兴华亭人。生年不详，卒于元世祖至元二十六年。淳佑间历官尚书郎，出知常州。罢官闲居三十余载，以诗丈自娱。宋亡，不仕。宗武著有《秋声集》八卷，《国史经籍志》传于世。诗文气韵冲澹，有萧然自得之趣。